b'\n_START_ARTICLE_\nForrest Gump\n_START_SECTION_\nZgodba\n_START_PARAGRAPH_\nForrest Gump sedi na klopi v parku in pripoveduje svojo \xc5\xbeivljenjsko zgodbo naklju\xc4\x8dnim mimoido\xc4\x8dim, ki sedejo na klop poleg njega._NEWLINE_Forrest se rodi v letu 1945 v pode\xc5\xbeelski hi\xc5\xa1i nekje v Alabami in \xc5\xbeivi sam z mamo. \xc5\xbdal pa je njegova inteligenca podpovpre\xc4\x8dna, poleg tega je zaradi te\xc5\xbeav s hrbtenico primoran nositi opornice za noge. Kljub nezadostni inteligenci njegova mati dose\xc5\xbee, da je Forrest sprejet v normalno \xc5\xa1olo, kjer pa postane tar\xc4\x8da drugih otrok, ki se zna\xc5\xa1ajo nad njim zaradi njegovih pomanjkljivosti. Spoprijatelji se z deklico Jenny, s katero pre\xc5\xbeivi precej prostega \xc4\x8dasa._NEWLINE_Nekega dne v njihovi hi\xc5\xa1i preno\xc4\x8di mladeni\xc4\x8d, ki igra kitaro, Forrest pa z opornicami posku\xc5\xa1a plesati. Kasneje se izka\xc5\xbee, da je mladeni\xc4\x8d Elvis Presley, ki je dosegel slavo s posnemanjem Forrestovih plesnih gibov. Ob priliki posku\xc5\xa1a kljub opornicam pobegniti nasilne\xc5\xbeem, ki se zna\xc5\xa1ajo nad njim in odkrije, da je zelo hiter teka\xc4\x8d. To mu prinese \xc5\xa1tipendijo na univerzi v Alabami, kjer nastopa kot igralec ameri\xc5\xa1kega nogometa in skupaj z ekipo dose\xc5\xbee velike uspehe._NEWLINE_Po kon\xc4\x8dani univerzi Forrest vstopi v ameri\xc5\xa1ko vojsko, kjer dobi prijatelja po imenu Bubba. Ta prepri\xc4\x8da Forresta, da bi se mu po koncu slu\xc5\xbeenja pridru\xc5\xbeil pri lovu na rakce. Leta 1967 sta poslana v Vietnam, kjer njun vod pade v zasedo, Forrestu pa po zaslugi hitrega teka uspe re\xc5\xa1iti veliko ranjenih tovari\xc5\xa1ev, med katerimi je tudi njegov poveljnik, poro\xc4\x8dnik Dan Taylor, ki izgubi obe nogi. Forrest je pri tem la\xc5\xbeje ranjen, Bubba pa izgubi \xc5\xbeivljenje._NEWLINE_Med okrevanjem Forrest odkrije talent za igranje namiznega tenisa in postane slaven igralec, ki na koncu igra celo proti Kitajcem in s tem prispeva k navezavi diplomatskih stikov med ZDA in Kitajsko. Po odpustitvi iz vojske se znajde na protivojnem zborovanju v Washingtonu, kjer ponovno sre\xc4\x8da tudi Jenny, ki se je pridru\xc5\xbeila hipijem. Forresta kot vojnega heroja sprejme tudi predsednik Richard Nixon, med bivanjem v hotelu nasproti kompleksa Watergate pa po naklju\xc4\x8dju opazi vlomilce in s tem spro\xc5\xbei afero Watergate._NEWLINE_Po vrnitvi domov se Forrest loti izdelave loparjev za namizni tenis, s tem pa zaslu\xc5\xbei denar za ladjo za lov na rakce, s \xc4\x8dimer izpolni obljubo svojemu vojnemu tovari\xc5\xa1u Bubbi. Pridru\xc5\xbei se mu Dan Taylor, vendar najprej njun posel ne prinese uspehov. Po hurikanu, ki uni\xc4\x8di vse ostale ribi\xc5\xa1ke ladje, Forrestova ladja ostane edina nepo\xc5\xa1kodovana, zato se mo\xc4\x8dno pove\xc4\x8da ulov. Ta polo\xc5\xbeaj Forrest izkoristi za nakup flote ladij za lov na rakce, poro\xc4\x8dnik Taylor pa del prihodkov vlo\xc5\xbei v "sadjarsko podjetje" (za katerega se izka\xc5\xbee, da gre za Apple) in tako je Forrest finan\xc4\x8dno preskrbljen do konca \xc5\xbeivljenja._NEWLINE_Konec 70. let Forresta obi\xc5\xa1\xc4\x8de Jenny in on jo zaprosi za roko. Jenny to zavrne, vseeno pa no\xc4\x8d pre\xc5\xbeivita skupaj, nakar ga ona zapusti. Da bi pozabil nanjo, Forrest pri\xc4\x8dne te\xc4\x8di in na koncu v naslednjih treh letih ve\xc4\x8dkrat prete\xc4\x8de celotne ZDA, pri \xc4\x8demer dose\xc5\xbee medijsko slavo. Opazi ga tudi Jenny in ga povabi k sebi. Tam Forrest ugotovi, da imata z Jenny sina in takrat se kon\xc4\x8dno tudi poro\xc4\x8dita. Jenny pove, da je zbolela zaradi skrivnostnega virusa in leto po poroki umre. N akoncu Forrest in njegov sin, Forrest ml., \xc4\x8dakata na \xc5\xa1olski avtobus.'